ከቆዳ ፋብሪካዎች የሚወጣ በካይ ፈሳሽ ለማስቀረት ጥረት እየተደረገ ነው
ከቆዳ ፋብሪካዎች የሚወጣ በካይ ፈሳሽን ለማስቀረት ጥረት እየተደረገ እንደሆነ የቆዳ ኢንዱስትሪ ልማት ኢንስቲትዩት አስታወቀ፡፡የቆዳ ፋብሪካዎች ቆዳን ለማልፋትና ለማለስለስ ክሮም የተሰኘውን ኬሚካልና ከፍተኛ መጠን ያለው ውኃ ይጠቀማሉ፡፡ ቆዳውን ለማልፋት የተጠቀሙበት ውኃ ከፍተኛ መጠን ያለው ክሮም ኬሚካል ይዞ ከፋብሪካዎች ይወገዳል፡፡ ይህ የክሮም ኬሚካል መርዛማ በመሆኑ አካባቢን እንደሚጎዳ፣ ለእንስሳትና ተክሎች አደገኛ መሆኑ ተረጋግጧል፡፡ የሰው ልጅም በዓሳ ወይም በአትክልቶች አማካይነት ክሮም ኬሚካልን ከተመገበ ይመረዛል፡፡ መጠኑ ከፍተኛ ከሆነም ካንሰር ሊያስከትል ይችላል፡፡የቆዳ ኢንዱስትሪ ልማት ኢንስቲትዩት ከህንድ ማዕከላዊ የቆዳ ምርምር ኢንስቲትዩት ጋር በመተባበር ለመጀመሪያ ጊዜ ውኃ አልባ በክሮም ቆዳን የማልፋት ቴክኖሎጂ ይፋ አድርጓል፡፡ ዓርብ ኅዳር 9 ቀን 2009 ዓ.ም. በኔክሰስ ሆቴል በተካሄደ የግማሽ ቀን ዓውደ ጥናት አዲሱን ቴክኖሎጂ በተመለከተ ከባለድርሻ አካላት ጋር ውይይት ተካሂዷል፡፡የህንድ ማዕከላዊ የቆዳ ምርምር ኢንስቲትዩት ግኝት የሆነው አዲሱ ቆዳን የማልፋትና የማለስለስ ዘዴ ውኃ የማይፈልግ በመሆኑ የቆዳ ፋብሪካዎችን የውኃ ፍጆታ እንደሚቀንስ፣ ክሮም ኬሚካል ወደ ቆዳው በአግባቡ ሰርጎ እንደሚገባና በውኃ ታጥቦ ወደ ውጭ እንደማይወጣ በባለሙያዎች ተብራርቷል፡፡ የቆዳ ኢንዱስትሪ ልማት ኢንስቲትዩት ዋና ዳይሬክተር አቶ ወንዱ ለገሠ የውኃ አልባ ቆዳን በክሮም የማልፋት ቴክኖሎጂን በተመለከተ በህንድ ለአሥር ዓመታት ምርምር መካሄዱንና አመርቂ ውጤት መገኘቱን ተናግረዋል፡፡ አዲሱ ቴክኖሎጂ ኢትዮጵያ ውስጥ ለአንድ ዓመት ጥናት መካሄዱን፣ በተደረጉ ሙከራዎችም ፍሬያማ ውጤቶች መታየቱን አቶ ወንዱ ገልጸዋል፡፡አዲሱ ቴክኖሎጂ በሦስት ቆዳ ፋብሪካዎች በሙከራ ደረጃ ተተግብሮ አመርቂ ውጤት መገኘቱ ተገልጿል፡፡ በዓውደ ጥናቱ ላይ በክብር እንግድነት የተገኙት የኢንዱስትሪ ሚኒስትር ዴኤታ አቶ ታደሰ ኃይሌ ስለአዲሱ ቴክኖሎጂ ቀደም ሲል በቂ ገለጻ እንደተደረገላቸው ገልጸው፣ ቴክኖሎጂው የቆዳ ፋብሪካዎች በአካባቢ ላይ የሚያደርሱትን ተፅዕኖ የሚያስቀር በመሆኑ ከፍተኛ ጠቀሜታ እንዳለው ተናግረዋል፡፡‹‹ለአካባቢ ተስማሚ በመሆኑ በርካታ ኅብረተሰባዊና ኢኮኖሚያዊ ጠቀሜታ አለው፡፡ ተግባራዊ ለማድረግ ትክክለኛው ጊዜ አሁን ነው፤›› ብለዋል፡፡ የህንድ ማዕከላዊ የቆዳ ምርምር ኢንስቲትዩት ዳይሬክተር ዶ/ር ቢ ቻንድራሴካራን ማዕከላቸው ከቆዳ ኢንዱስትሪ ልማት ኢንስቲትዩት ጋር ተባብሮ መሥራት እንደሚቀጥል አስረድተዋል፡፡ ‹‹ለአካባቢ ተስማሚ የሆነውን ቴክኖሎጂ በማስተዋወቅና ተግባራዊ በማድረግ በትብብር መሥራት እንቀጥላለን፡፡ የኢትዮጵያን ቆዳ ኢንዱስትሪ ሌሎች አገሮች በአርአያነት የሚመለከቱት እንዲሆን እንፈልጋለን፤›› ብለዋል፡፡የኢትዮጵያ ቆዳ ኢንዱስትሪ ልማት ኢንስቲትዩት ከህንድ ማዕከላዊ ቆዳ ምርምር ኢንስቲትዩት ጋር በመተባበር በኢትዮጵያ ቆዳ ኢንዱስትሪ ላይ የሠራው ጥናት እንደሚያሳየው፣ አብዛኛዎቹ ቆዳ ፋብሪካዎች ከፍተኛ ክሮም ኬሚካል የተቀላቀለበት ውኃ ወደ ውጭ ያወጣሉ፡፡በቆዳ ኢንዱስትሪ ልማት ኢንስቲትዩት የአካባቢ ቴክኖሎጂ ዳይሬክተር ወይዘሮ ዘርፌ መርሻ ለሪፖርተር በሰጡት ማብራሪያ፣ ተቀባይነት ያለው የክሮም ይዘት በአንድ ሊትር ውኃ ውስጥ ሁለት ሚሊ ግራም ክሮም ኬሚካል ነው፡፡ ከአንዳንድ ቆዳ ፋብሪካዎች ፍሳሽ የተሰበሰቡ ናሙናዎች የሚያሳዩት የክሮም ይዘት በሊትር ከ90 ሚሊ ግራም በላይ እንደሆነ ወይዘሮ ዘርፌ ገልጸዋል፡፡ ‹‹የቆዳ ፋብሪካዎች ፍሳሽ የክሮም ይዘት ተቀባይነት ካለው ስታንዳርድ መጠን በከፍተኛ መጠን ያለፈ ነው፤›› ያሉት ወይዘሮ ዘርፌ፣ ክሮም በአግባቡ ካልተወገደ ለተክሎች፣ ለእንስሳትና ለሰው ልጅ ጎጂ ኬሚካል መሆኑን አስረድተዋል፡፡‹‹ዓሳዎችን ይመርዛል፡፡ የተመረዙ ዓሳዎችን ወይም አትክልቶችን ሰው ከተመገበ ይመረዛል ማለት ነው፡፡ ካንሰር የሚያስይዝ የክሮም ዓይነትም አለ፤›› ብለዋል፡፡ ወይዘሮ ዘርፌ አዲሱ ቴክኖሎጂ የአካባቢ ብክለትን እንደሚከላከል ውኃ፣ ጨው፣ ሰልፈሪክ አሲድና ፎርሚክ አሲድ የማያስፈልገው በመሆኑ ለአካባቢ ተስማሚ መሆኑን አስረድተዋል፡፡አዲሱን ቴክኖሎጂ በማስተዋወቅ የቆዳ ፋብሪካዎች እንዲጠቀሙበት ኢንስቲትዩቱ ጥረት በማድረግ ላይ መሆኑን ገልጸው፣ ኢንስቲትዩቱ የማስገደድ ሥልጣን ግን እንደሌለው ተናግረዋል፡፡ኢትዮጵያ ውስጥ 30 ቆዳ ፋብሪካዎች ሲኖሩ ከ18 ፋብሪካዎች ፍሳሽ የተሰበሰቡ ናሙናዎች የክሮም መጠኑ ተቀባይነት ካለው ስታንዳርድ በከፍተኛ መጠን ያለፈ እንደሆነ ያሳያል፡፡የኢትዮጵያ ቆዳ ኢንዲስትሪ ማኅበር ፕሬዚዳንት አቶ ይግዛው አሰፋ አዲሱ የቆዳ ማልፊያ ዘዴ ለአካባቢ ተስማሚ መሆኑን፣ ከፍተኛ የጥራት ደረጃ ያለው ቆዳ ማምረት የሚያስችል እንደሆነና ተጨማሪ ኢንቨስትመንት እንደማይጠይቅ ተናግረዋል፡፡‹‹ደንበኞቻችን ጠያቂ ናቸው፡፡ ከፍተኛ ጥራት ያለው ቆዳ ይፈልጋሉ፡፡ የአመራረት ዘይቤያችን ለአካባቢ ተስማሚ መሆኑን ያጣራሉ፡፡ እንደ ህንድ ያሉ አገሮች አረንጓዴ ልማትን ተግባራዊ እያደረጉ ነው፡፡ እኛም የተሻለ ቴክኖሎጂ ካልተጠቀምን ከተቀረው ዓለም ጋር መራመድ አንችልም፤›› ብለዋል፡፡የኢትዮጵያ ቆዳ ኢንዱስትሪ በአሁኑ ወቀት በዓለም አቀፍ ገበያ የቆዳ ዋጋ በማሽቆልቆሉ ክፉኛ መጎዳቱን ለመረዳት ተችሏል፡፡ 